29. november 2020 forsøgte fem mænd sig med et planlagt brandattentat på den ene af mændenes tidligere samlever omkring kl. 19.50 på Mylius Erichsens Vej i Aalborg. Sagens hovedperson er en 49-årig mand fra Nørresundby. Det er politiets opfattelse, at han og en af de andre tiltalte på et tidspunkt forud for brandattentattet holdt et møde med to af de andre tiltalte og tilbød dem penge for at gennemføre et brandattentat mod den 49-årige tidligere samlever, som han har et barn med. Ifølge anklageskriftet skulle motivet være, at den 49-årige mand ønskede at skræmme hende til at give ham forældremyndigheden over barnet. I marts 2021 blev de fem mænd så anholdt, og i 2022 faldt dommen i byretten. Mens de fire mænd, som hjalp fik mellem ni og ti måneders kombinationsdom, hvor straffen er delt op mellem betinget og ubetinget fængsel, fik den 49-årige mand et års fængsel - også kombinationsdom - 10 måneders betinget og to måneders ubetinget fængsel. Ifølge anklager i sagen i landsretten, Louise Watson, er de tre af mændene ikke danske statsborgere. Derudover fik den 49-årige og en af de andre en advarsel om udvisning, mens en tredje blev udvist af landet i seks år. Ankede dommen Efter dommen i byretten har tre ud af de fem mænd valgt at anke dommen til landsretten. Ankesagen startede onsdag, og i dag faldt den endelige dom så. Men for ingen af de tre mænd gav det pote at anke sagen. Det kan derimod betale sig at komme til tiden til retten. For en af mændene stod lidt for sent op af sengen og har derfor ikke hørt, om han ses som skyldig eller ej, men har derimod kun fået udmeldingen. Derfor lyder dommen fortsat på det samme for hans vedkommende - ni måneders kombinationsdom - syv betinget og to ubetinget. Men hvor byretten kun gav en advarsel for udvisning, så valgte landsretten altså at skærpe udvisningen med indrejseforbud i seks år. Modsat kom de to andre til tiden. Her fik en af mændene, forhøjet sin tidligere straf fra byretten på 10 måneders kombinationsdom til et års ubetinget fængsel i landsretten. Derudover er han fortsat udvist af landet. Den sidste, som ankede er den 49-årige mand. Mens han i byretten stod til 10 måneders ubetinget og to måneders betinget fængselsstraf, så har landsretten nu skærpet hele straffen til at være betinget.
Fem mænd blev i byretten dømt for et brandattentat. Tre ankede. Nu er dommen faldet.